
Parlamentul  României

Camera  Deputaţilor
Comisia pentru Sănătate şi Familie
       Nr. 28/ 247 / 13 octombrie 2010
BIROULUI PERMANENT 

AL

CAMEREI DEPUTAŢILOR,

Vă înaintăm raportul asupra propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x635/2009) respinsă de către Senat în şedinţa din 24 noiembrie 2009 în calitate de primă Cameră sesizată şi trimis Comisiei pentru examinare, în fond, cu adresa nr.Pl-x 635 din 15 decembrie 2009, Camera Deputaţilor fiind Cameră Decizională.

La întocmirea raportului, Comisia a avut în vedere avizul Consiliului Legislativ nr.841/21.07.2009, punctul de vedere al Guvernului nr.2145/DPSG/25.08.2009, avizul Comisiei juridice, de disciplină şi imunităţi nr.Pl-x 635/2009 din 2.02.2010,   precum şi punctul de vedere al Ministerului Sănătăţii nr.58907/8.10.2010.

În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,

RODICA NASSAR

Parlamentul  României

Camera  Deputaţilor
Comisia pentru Sănătate şi Familie
       Nr. 28/ 247 / 13 octombrie 2010
R A P O R T
asupra propunerii legislative pentru modificarea şi completarea Legii nr.95/2006 privind  reforma în domeniul sănătăţii (Pl-x635/2009)

1. Cu adresa nr.Pl-x 635 din 15 decembrie 2009, Comisia pentru sănătate şi familie a fost sesizată, spre dezbatere, în fond, cu propunerea legislativă pentru modificarea şi completarea Legii nr.95/2006 privind reforma în domeniul sănătăţii (Pl-x 635/2009) respinsă de către Senat în şedinţa din 24 noiembrie 2009, Camera Deputaţilor fiind Cameră decizională.
La întocmirea raportului, Comisia a avut în vedere avizul Consiliului Legislativ nr.841/21.07.2009, punctul de vedere al Guvernului nr.2145/DPSG/25.08.2009, avizul Comisiei juridice, de disciplină şi imunităţi nr.Pl-x 635/2009 din 2.02.2010,   precum şi punctul de vedere al Ministerului Sănătăţii nr.58907/8.10.2010.
2. În raport de obiectul şi conţinutul său, propunerea legislativă face parte din categoria legilor ordinare.
Propunerea legislativă are ca obiect de reglementare completarea Legii nr.95/2006 privind reforma în domeniul sănătăţii, prin inserarea unui nou alineat, alineatul (4) la art.86, prin care se prevede că în unităţile de primire urgenţe să funcţioneze o linie telefonică gratuită care să ofere informaţii de specialitate şi asistenţă psihologică.
3. Comisia pentru sănătate şi familie a dezbătut propunerea legislativă în şedinţa din data de 12 octombrie 2010. La şedinţa comisiei au fost prezenţi 17 deputaţi din cei 18 membri ai comisiei. Raportul comisiei a fost adoptat cu majoritate de voturi (1 vot împotrivă şi 6 abţineri).
4. În urma dezbaterilor, Comisia pentru sănătate şi familie propune plenului Camerei Deputaţilor respingerea propunerii legislative pentru modificarea şi completarea Legii nr.95/2006 privind reforma în domeniul sănătăţii (Pl-x 635/2009), pe baza următoarelor argumente:

- în unităţile de primiri urgenţe nu există personal specializat şi instruit care să preia apeluri telefonice cu specific psihosocial, acestea necesitând, de regulă, o abordare specială;
- rolul unităţilor de primiri urgenţe este acela de a acorda asistenţă medicală de urgenţă, iar crearea unei linii telefonice pentru asistenţa psihologică poate afecta în mod semnificativ activitatea de bază a unităţilor de primiri urgenţe;

- asemenea linii telefonice există în unele state din Europa, însă sunt organizate de regulă separat, fiind create la nivel de regiuni sau pe plan naţional, nefiind necesară înfiinţarea unor astfel de centre în fiecare judeţ. Această afirmaţie are la bază şi costurile ridicate pe care le implică un astfel de demers;

- utilizarea numărului de apel unic 112 ca şi o cale de acces pentru acest tip de apeluri este deosebit de riscantă, întrucât poate duce la blocarea acestui număr, mai ales dacă avem în vedere faptul că un apel pentru asistenţă psihologică poate însemna o discuţie telefonică care poate dura zeci de minute sau chiar ore. Numărul unic pentru apeluri de urgenţă 112 este un număr unic european, prevăzut în acquis-ul comunitar, iar unicul scop al acestuia este accesarea serviciilor de urgenţă medicale şi nemedicale.
PREŞEDINTE,

RODICA NASSAR

Întocmit,

Consilier parlamentar Livia Spînu

Consultant parlamentar Cristina Bologan

